Stokes en WB-sterre ontvang eerbewyse | Netwerk24
Stokes en WB-sterre ontvang eerbewyse
29 Desember 2019 09:05
Ben Stokes in aksie vir Engeland in die Wêreldbeker-eindstryd teen Nieu-Seeland. Foto: Getty Images
Ben Stokes en verskeie van sy spanmaats wat vir Engeland die Wêreldbeker (WB)-kriekettoernooi help wen het, is op Brittanje se Nuwejaarsererol vereer.
Twee groot krieketgeeste van die Wes-Indiese Eilande, Clive Lloyd en Gordon Greenidge, is tot ridder geslaan.
Die veelsydige Stokes het die Orde van die Britse Ryk (OBE) ontvang na hy in Julie op Lord’s 84 onoorwonne lopies in die eindstryd teen Nieu-Seeland gemoker het.
Hy het hierna ook ’n onoorwonne 135 op Headingley aangeteken om ’n oorwinning met een paaltjie oor Australië in die derde toets in die reeks om die As vir Engeland te verseker.
Die lenige Engelsman is vroeër ook as die BBC se Sportpersoonlikheid van die Jaar aangewys.
Eoin Morgan, Engeland se kaptein in die WB-toernooi, is met ’n CBE (Bevelhebber van die Orde van die Britse Ryk) vereer. Dis een rang onder ridderskap.
Die paaltjiewagter Jos Buttler en die span se voorste lopiemaker en toetskaptein, Joe Root, is as Lede van die Orde van die Britse Ryk (MBE) vereer.
Om die WB-toernooi te kon wen was ’n droom wat bewaarheid is. Die pryse wat hierna gevolg het, beteken baie vir ons
“Ek is baie trots op die CBE-verering,” sê Morgan.
“Om die WB-toernooi te kon wen was ’n droom wat bewaarheid is. Die pryse wat hierna gevolg het, beteken baie vir ons.”
Lloyd, die speler wat die aanvoorwerk vir deesdae se kanonkolwers gedoen het, is tot ridder geslaan vir sy bydrae op en van die krieketveld. Hy het ’n 100-tal gemoker in die eindstryd van die heel eerste WB-toernooi toe die Windies in 1975 vir Australië op Lord’s geklop het. As kaptein het hy die Windies in ’n uiters gevaarlike span in die 1970’s en 1980’s omskep.
Clive Lloyd (Getty Images)
Sir Clive, soos hy ná dese bekend sal wees, het lank vir die graafskap Lancashire gespeel en die 75-jarige woon steeds in Manchester, tuiste van Old Trafford.
Die voormalige Windie-aanvangskolwer Greenidge was ’n sleutelfiguur in die suksesvolle Lloyd-era. Sy ridderskap kom ná ’n versoek hiervoor deur die regering van Barbados, waar hy gebore is, aan die Britse koningshuis.
Benewens sy kolfbydraes vir die Windies, insluitende twee 100-talle op Old Trafford en ’n onoorwonne dubbele 100 op Lord’s in 1984, het hy as Hampshire-staatmaker uitgeblink. - supersport.co.za; Sportredaksie
Meer oor: Ben Stokes | Engeland | Wes-Indiese Eilande | Krieket | Wereldbeker-Toernooi
Stokes se pa sterk aan; Engelse ster kan straks speel
Stokes loop 1ste dag van Engelse opwarming mis
Ek’s te jonk vir ridderskap – Murray